陆游
送王成之给事
我昔扬帆掠吴楚，夜泊秦淮听春雨。
明朝冠盖拥长亭，误辱诸公问良苦。
是时众中初识公，天骥蹴踏万马空。
知心投分财数语，玉麈谡谡生清风。
冶城醉墨鸦栖壁，长干祖道花照席。
公方闭户试诸生，坐叹江山少颜色。
尔来俛仰三十春，欲话旧游无故人。
岂知邂逅逢一笑，使我肝胆还轮囷。
衰迟少复入城市，虚左屡招惭主意。
忽闻上印却凄然，悔不日日从公醉。
朝廷三载虚一相，如公早合鸾台上。
荣河温洛久胡沙，此段功名勿多让。